###### DUOMENŲ TEIKIMO SUTARTIS SVEIKATOS PRIEŽIŪROS ĮSTAIGOMS, KURIOS E. SVEIKATOS PASLAUGOMIS NAUDOJASI PER E.SVEIKATOS PORTALĄ

Nr.

Vilnius

Valstybės įmonė Registrų centras (toliau – Registrų centras), atstovaujama Nuotolinio konsultavimo skyriaus vadovės Jurgitos Jakeliūnaitės, veikiančios pagal  2019 m. rugpjūčio 19 d. valstybės įmonės Registrų centro generalinio direktoriaus įsakymą Nr. VE-398 (1.3E) „Dėl pavedimo pasirašyti sutartis“, ir [įveskite TIKSLŲ sveikatos priežiūros įstaigos pavadinimą] (toliau – SPĮ), atstovaujama [įveskite SPĮ atstovo (sutartį pasirašančio asmens) pareigas, vardą, pavardę], veikiančio (-ios) pagal [įveskite dokumento, kurio pagrindu veikia SPĮ atstovas (sutartį pasirašantis asmuo), pavadinimą, datą, numerį (pvz. įmonės įstatus, 2020-XX-XX įgaliojimą Nr. XXX ir pan.], toliau kiekvienas (-a) atskirai vadinamas (-a) Šalimi, o kartu vadinami (-os) Šalimis, sudarė šią Duomenų teikimo sutartį (toliau – Sutartis). Abi Sutarties Šalys yra duomenų teikėjai (toliau – TEIKĖJAS) ir gavėjai (toliau – GAVĖJAS).

**I SKYRIUS**

**SUTARTIES DALYKAS**

1. Šalių įsipareigojimai pagal Sutartį:

1.1. SPĮ įsipareigoja Registrų centro tvarkomai Elektroninės sveikatos paslaugų ir bendradarbiavimo infrastruktūros informacinei sistemai (toliau – ESPBI IS) išskirtinai per ESPBI IS portalą teikti savo tvarkomus duomenis, nurodytus:

1.1.1. Sveikatos priežiūros įstaigų informacinių sistemų susiejimo su e. sveikatos paslaugų ir bendradarbiavimo infrastruktūra reikalavimuose ir techninėse sąlygose, patvirtintose Lietuvos Respublikos sveikatos apsaugos ministro 2010 m. gruodžio 17 d. įsakymu Nr. V-1079 „Dėl Sveikatos priežiūros įstaigų informacinių sistemų susiejimo su e. sveikatos paslaugų ir bendradarbiavimo infrastruktūra reikalavimų ir techninių sąlygų patvirtinimo“ (toliau – Sąlygos);

1.1.2. ESPBI IS duomenų mainų ir integracijos projektavimo dokumentacijoje (toliau – Projektavimo dokumentacija), kuri skelbiama Lietuvos Respublikos sveikatos apsaugos ministerijos interneto svetainės (<http://sam.lrv.lt/>) E. sveikatos skiltyje.

1.2. Registrų centras įsipareigoja nuo ESPBI IS veiklos pradžios teikti SPĮ duomenis, nurodytus Sąlygų 21 punkte, ir pacientų elektroninės sveikatos istorijos (toliau – ESI) duomenis, būtinus sveikatos priežiūros paslaugoms teikti, kai ESPBI IS yra užregistruotas paciento apsilankymas, sveikatos priežiūros specialistas yra pacientą gydantis šeimos gydytojas ir / ar konkretų ESI įrašą sukūręs asmuo.

1.3. Šalys įsipareigoja visą dokumentaciją, duomenis ir kitą informaciją, gautą viena iš kitos vykdant šią Sutartį, laikyti konfidencialia ir neatskleisti (neplatinti) trečiosioms šalims, išskyrus atvejus, kai tai privaloma Lietuvos Respublikos teisės aktų nustatyta tvarka. Už neteisėtą šioje Sutartyje numatytos konfidencialios informacijos atskleidimą kaltoji Šalis atsako teisės aktų nustatyta tvarka. SPĮ įsipareigojimas neatskleisti konfidencialios informacijos lieka galioti ir po šios Sutarties nutraukimo ar jos pasibaigimo dienos. ESPBI IS duomenų gavėjai, teikiantys ESPBI IS duomenis tretiesiems asmenims, negali keisti ESPBI IS duomenų ir privalo nurodyti teikiamų duomenų šaltinį.

1.4. Šalys įsipareigoja visus duomenis ir informaciją, gautą vykdant šią Sutartį, naudoti tik Sutartyje nurodyta tvarka ir tikslais.

**II SKYRIUS**

**DUOMENŲ TEIKIMO TEISINIS PAGRINDAS**

2. Šalys šia Sutartimi numatytus duomenis teikia ir gauna vadovaudamosi:

2.1. 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendruoju duomenų apsaugos reglamentu) (toliau - Reglamentas (ES) 2016/679) 6 straipsnio 1 dalies c punktu ir 9 straipsnio 2 dalies h punktu;

2.2. Lietuvos Respublikos sveikatos sistemos įstatymo 131 straipsnio 3 dalimi;

2.3. Lietuvos Respublikos valstybės informacinių išteklių valdymo įstatymo 28 straipsniu;

2.4. Elektroninės sveikatos paslaugų ir bendradarbiavimo infrastruktūros informacinės sistemos nuostatų, patvirtintų Lietuvos Respublikos Vyriausybės 2011 m. rugsėjo 7 d. nutarimu Nr. 1057 „Dėl Elektroninės sveikatos paslaugų ir bendradarbiavimo infrastruktūros informacinės sistemos nuostatų patvirtinimo“ (toliau – ESPBI IS nuostatai) 16.6, 18.9, 37.2, 37.4 papunkčiais ir 43 punktu;

2.5. Elektroninės sveikatos paslaugų ir bendradarbiavimo infrastruktūros informacinės sistemos naudojimo tvarkos aprašo, patvirtinto Lietuvos Respublikos sveikatos apsaugos ministro 2015 m. gegužės 26 d. įsakymu Nr. V-657 „Dėl Elektroninės sveikatos paslaugų ir bendradarbiavimo infrastruktūros informacinės sistemos naudojimo tvarkos aprašo patvirtinimo“ 7 punktu.

**III SKYRIUS**

**DUOMENŲ TEIKIMO IR NAUDOJIMO TIKSLAS, TVARKA**

3. Šalys įsipareigoja viena kitai teikti duomenis šioje Sutartyje numatytomis sąlygomis ir tvarka.

4. TEIKĖJAS yra atsakingas, kad duomenų pateikimo dieną, jo pateikiami duomenys yra teisingi, išsamūs, patikimi ir atitinkantys teisės aktų reikalavimus.

5. TEIKĖJAS atsako už teikiamų duomenų saugą, iki duomenys pasieks GAVĖJĄ.

6. TEIKĖJAS įsipareigoja, ne vėliau kaip prieš 30 (trisdešimt) darbo dienų, raštu pranešti GAVĖJUI apie numatomą duomenų teikimo sąlygų pakeitimą.

7. Registrų centras gautus duomenis, įskaitant ir asmens duomenis, naudoja su sveikatinimo veikla susijusių paslaugų teikimo pacientams tikslu.

8. SPĮ gautus duomenis, įskaitant ir asmens duomenis, naudoja sveikatos priežiūros paslaugų teikimo ir suteiktų sveikatos priežiūros paslaugų apskaitos tikslu.

9. SPĮ turi teisę gauti duomenis ir juos teikti į ESPBI IS tik tiesiogiai per ESPBI IS portalą, nenaudojant jokių papildomų informacinių sistemų.

10. Registrų centras turi teisę teikti iš SPĮ gautus duomenis kitiems gavėjams, teisės aktų nustatyta tvarka turintiems teisę gauti duomenis, sudarydamas duomenų teikimo sutartis, ESPBI IS nuostatų 14.7 papunktyjenustatyta tvarka.

11. SPĮ neturi teisės tretiesiems asmenims atskleisti, teikti ar kokiu nors kitu būdu ar forma suteikti galimybę susipažinti su asmens duomenimis, gautais iš ESPBI IS, jeigu kitaip nenustato Lietuvos Respublikos teisės aktai.

12. SPĮ užtikrina, kad darbuotojų ir / ar kitais pagrindais SPĮ samdomų asmenų (toliau – darbuotojai), dirbusių SPĮ, duomenys apie darbo sutarčių nutraukimą būtų perduoti ESPBI IS. SPĮ, neperdavusi darbo sutarčių nutraukimo duomenų ESPBI IS, atsako už atliktus neteisėtus buvusių darbuotojų veiksmus Lietuvos Respublikos teisės aktų nustatyta tvarka.

13. Jei SPĮ Valstybinės ligonių kasos informacinės sistemos SVEIDRA posistemei METAS neteikia duomenų apie joje dirbančių sveikatos priežiūros specialistų įdarbinimą, tuomet SPĮ privalo Registrų centrui pateikti SPĮ dirbančių sveikatos priežiūros specialistų sąrašą su duomenimis apie įdarbinimą, nurodant sveikatos priežiūros specialisto vardą, pavardę, asmens kodą, padalinio ar filialo, kuriame specialistas dirba, pavadinimą ir adresą, pareigas, įdarbinimo datą, esant terminuotai darbo sutarčiai, reikia nurodyti darbo sutarties pabaigos datą.

**IV SKYRIUS**

**TEIKIAMŲ DUOMENŲ SAUGA**

14. Gavėjas įsipareigoja užtikrinti šia Sutartimi iš TEIKĖJO gautų duomenų saugą savo lėšomis ir priemonėmis, jei ši Sutartis nenustato kitaip. Už šio įsipareigojimo nesilaikymą Gavėjas atsako Lietuvos Respublikos teisės aktų nustatyta tvarka.

15. Registrų centras ir SPĮ užtikrina Sutarties pagrindu gaunamų duomenų saugą vadovaudamiesi:

15.1. Lietuvos Respublikos sveikatos apsaugos ministerijos valdomų ir valstybės įmonės Registrų centro tvarkomų elektroninės sveikatos sistemos informacinių sistemų duomenų saugos nuostatais, patvirtintais Lietuvos Respublikos sveikatos apsaugos ministro 2019 m. liepos 3 d. įsakymu Nr. V-777 „Dėl Lietuvos Respublikos Sveikatos apsaugos ministerijos valdomų ir valstybės įmonės Registrų centro tvarkomų elektroninės sveikatos sistemos informacinių sistemų duomenų saugos nuostatų ir duomenų subjektų teisių įgyvendinimo išankstinės pacientų registracijos informacinėje sistemoje tvarkos aprašo patvirtinimo“;

15.2. ESPBI IS nuostatų VI skyriuje „ESPBI IS duomenų sauga“ nustatyta tvarka;

15.3.[\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_]. (Nurodyti papildomus teisės aktus, kuriais užtikrinama duomenų sauga, jei tokie yra)

16. Šalys privalo turėti technines ir organizacines priemones, skirtas identifikuotis ir perduodamų duomenų vientisumui užtikrinti.

17. GAVĖJAS įsipareigoja nedelsdamas, bet ne vėliau kaip per 24 (dvidešimt keturias) valandas raštu, Sutarties XIII skyriuje „Šalių rekvizitai ir parašai“ nurodytais kontaktiniais adresais, informuoti TEIKĖJĄ apie asmens duomenų pažeidimą ir imtis priemonių, kad būtų pašalintas asmens duomenų saugumo pažeidimas.

18. GAVĖJAS apie pastebėtas klaidas informuoja TEIKĖJĄne vėliaukaip per 5 (penkias) darbo dienas raštu ir elektroniniu paštu Sutarties XIII skyriuje „Šalių rekvizitai ir parašai“ nurodytais kontaktiniais adresais.

19. Jeigu GAVĖJO pranešimas apie klaidas yra pagrįstas, TEIKĖJAS ištaiso klaidas ne vėliau kaip per 10 (dešimt) darbo dienų nuo pranešimo gavimo, pataisytus duomenis pateikia GAVĖJUI pagal šioje Sutartyje numatytas duomenų teikimo sąlygas ir nedelsiant, bet ne vėliau kaip per 3 (tris) darbo dienas, informuoja GAVĖJĄ apie tai elektroniniu paštu ir raštu, Sutarties XIII skyriuje ,,Šalių rekvizitai ir parašai“ nurodytais kontaktiniais adresais. Tuo atveju, jeigu klaidų ištaisyti neįmanoma, TEIKĖJAS nurodo priežastis, dėl kurių duomenų pataisyti negalima.

20. GAVĖJAS, gavęs iš TEIKĖJO patikslintus asmens duomenis, užtikrina klaidingų duomenų pakeitimą pagal asmens duomenų teikimo sąlygas, numatytas Sutartyje.

21. TEIKĖJAS, pažeidęs Sutartyje nurodytas asmens duomenų teikimo sąlygas, informuoja GAVĖJĄ apie Sutarties nevykdymo priežastis raštu ir elektroniniu paštu, Sutarties XIII skyriuje ,,Šalių rekvizitai ir parašai“ nurodytais kontaktiniais adresais, nurodydamas laiką, kada asmens duomenų teikimo sąlygų vykdymas bus atnaujintas.

22. TEIKĖJAS privalo užtikrinti teikiamų asmens duomenų saugą, iki kol šie duomenys pasieks GAVĖJĄ.

23. SPĮ užtikrina, kad asmens duomenis tvarkyti įgalioti asmenys būtų raštu įsipareigoję užtikrinti konfidencialumą.

**V SKYRIUS**

**APMOKĖJIMO TVARKA**

24. TEIKĖJAS duomenis GAVĖJUI teikia ir iš jo gauna neatlygintinai ESPBI IS nuostatų 44 punkto pagrindu.

**VI SKYRIUS**

**ATSAKOMYBĖ IR GINČŲ SPRENDIMO TVARKA**

25. Nė viena Šalis neturi teisės pavesti šią Sutartį vykdyti tretiesiems asmenims.

26. Už šios Sutarties įsipareigojimų nevykdymą arba netinkamą vykdymą Šalys atsako Lietuvos Respublikos teisės aktų nustatyta tvarka.

27. Tarp Šalių kylantys ginčai dėl šios Sutarties vykdymo sprendžiami Šalių derybomis. Šalims nepavykus susitarti, bet kokie ginčai, nesutarimai ar reikalavimai, kylantys iš šios Sutarties, sprendžiami Lietuvos Respublikos teisme.

**VII SKYRIUS**

**TAIKYTINA TEISĖ**

28. Sutarčiai ir kitiems Šalių tarpusavio santykiams, neaptartiems Sutartyje, taikoma Lietuvos Respublikos teisė.

**VIII SKYRIUS**

**SUTARTIES KEITIMO IR PILDYMO TVARKA**

29. Sutartis keičiama, tikslinama ir papildoma, išskyrus Sutarties 40 punkte numatytus atvejus, tik raštišku, abiejų Šalių įgaliotų atstovų pasirašytu susitarimu, kuris tampa neatskiriama šios Sutarties dalimi.

30. Bet kokie pakeitimai, susiję su vienos iš Šalių teisinio statuso, pavadinimo, adreso ar kitų rekvizitų pakeitimais ar patikslinimais, pranešami raštu kitai Šaliai ne vėliau kaip per 5 (penkias) darbo dienas nuo pakeitimo dienos. Šalis, neįvykdžiusi šio reikalavimo, negali reikšti pretenzijų, kad kitos Šalies veiksmai, atlikti remiantis paskutiniais jai žinomais rekvizitais, neatitinka Sutarties sąlygų arba kad ji negavo pranešimų, siųstų pagal tuos rekvizitus.

31. Bet kokie Sutarties pakeitimai ir papildymai įsigalioja nuo jų pasirašymo dienos, jeigu Šalių susitarime nenumatyta kitaip.

**IX SKYRIUS**

**NENUGALIMOS JĖGOS (*FORCE MAJEURE*) APLINKYBĖS**

32. Šalis neatsako už savo prievolių nevykdymą (ar netinkamą vykdymą), jei įrodo, kad prievolių nevykdymas (ar netinkamas vykdymas) kilo dėl aplinkybių, kurių Šalis, Sutarties sudarymo metu, negalėjo kontroliuoti ir numatyti, todėl negalėjo užkirsti kelio šių aplinkybių ar jų padarinių atsiradimui.

33. Įvykus nenugalimos jėgos *(force majeure)* aplinkybėms, Šalys vadovaujasi Lietuvos Respublikos civilinio kodekso 6.212 straipsniu ir Atleidimo nuo atsakomybės esant nenugalimos jėgos *(force majeure)* aplinkybėms taisyklėmis, patvirtintomis Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos *(force majeure)* aplinkybėms taisyklių patvirtinimo“.

34. Šalis, kuri dėl nenugalimos jėgos aplinkybių negali įvykdyti savo įsipareigojimų, privalo nedelsdama, bet ne vėliau kaip per 3 (tris) darbo dienas nuo tokių aplinkybių atsiradimo, raštu apie tai informuoti kitą Šalį, nurodydama aplinkybes, kurios trukdo jai vykdyti sutartinius įsipareigojimus, bei įvardyti tuos sutartinius įsipareigojimus, kurių ji negalės įvykdyti. Tokiu atveju prievolės nevykdomos, kol išnyks anksčiau išvardytos aplinkybės.

35. Pasibaigus nenugalimą jėgą lemiančioms aplinkybėms, Sutarties Šalis privalo nedelsdama pranešti apie tai kitai Šaliai ir atnaujinti savo įsipareigojimų vykdymą.

36. Tais atvejais, kai dėl nenugalimos jėgos aplinkybių Sutarties Šalis nevykdo savo sutartinių įsipareigojimų daugiau kaip 30 (trisdešimt) kalendorinių dienų, kita Sutarties Šalis turi teisę nedelsdama nutraukti Sutartį apie Sutarties nutraukimą raštu informuodama kitą Šalį ne vėliau kaip prieš 10 (dešimt) kalendorinių dienų.

37. Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.

**X SKYRIUS**

**SUTARTIES GALIOJIMAS IR NUTRAUKIMAS**

38. Sutartis įsigalioja abiem Šalims ją pasirašius. Jeigu Sutartis Šalių pasirašoma ne tą pačią dieną, laikoma, kad Sutartis įsigalioja tą dieną, kai ją pasirašo antroji Šalis.

39. Sutartis sudaryta neterminuotam laikotarpiui.

40. Sutartis pasibaigia, kai:

40.1. Sutartis nutraukiama Šalių sutarimu;

40.2. Sutartis nutraukiama vienašališkai Sutarties 41 punkte nustatyta tvarka;

40.3. kai viena iš Šalių netenka teisės tvarkyti pagal šią Sutartį teikiamus / gaunamus duomenis arba kitais atvejais, įskaitant, bet neapsiribojant, Šalies bankrotą, reorganizavimą, likvidavimą, veiklos apribojimą, dėl kurių Šalys netenka teisės tvarkyti ir teikti duomenis. Sutartis šiuo atveju laikoma pasibaigusia nuo dienos, kai atsiranda šiame papunktyje numatytos aplinkybes, apie kurias viena Šalis privalo nedelsdama, tačiau ne vėliau kaip per 3 (tris) darbo dienas nuo tokių aplinkybių atsiradimo, informuoti raštu kitą Šalį.

41. Sutarties nutraukimo vienašališkai sąlygos ir tvarka:

41.1. Šalis gali nutraukti Sutartį nesant Sutarties sąlygų pažeidimo, raštu įspėjusi kitą Šalį prieš 30 (trisdešimt) kalendorinių dienų. Laikoma, kad Sutartis nutraukta po 30 (trisdešimt) kalendorinių dienų nuo tokio pranešimo pateikimo dienos;

41.2. Šalis gali nutraukti Sutartį kitai Šaliai nevykdant ar netinkamai vykdant sutartinius įsipareigojimus, raštu įspėjusi kitą Šalį prieš 10 (dešimt) darbo dienų. Laikoma, kad Sutartis nutraukta po 10 (dešimt) darbo dienų nuo tokio pranešimo pateikimo dienos.

41.3. Teikėjas gali nutraukti Sutartį ne vėliau kaip prieš 3 (tris) darbo dienas pranešęs Gavėjui, jeigu paaiškėja, kad Gavėjas duomenis gauna ne Sutartyje numatytais tikslais arba gautus duomenis naudoja kitu tikslu;

42. Sutarties pasibaigimo atveju, lieka galioti Sutarties nuostatos, susijusios su atsakomybe tarp Šalių pagal šią Sutartį, taip pat kitos Sutarties nuostatos, kurių galiojimas apibrėžtas pasibaigus Sutarties galiojimui arba kurios turi išlikti galioti, kad būtų visiškai įvykdyta ši Sutartis.

**XI SKYRIUS**

**DUOMENŲ TEIKIMO SĄLYGOS**

43. Registrų centras suteikia prieigą SPĮ prie ESPBI IS portalo mokomosios aplinkos.

44. Registrų centras suteikia prieigą SPĮ prie ESPBI IS gamybinės aplinkos tik SPĮ elektroniniu paštu informavus Registrų centrą, kad SPĮ yra pasirengusi teikti ir gauti duomenis į / iš gamybinės aplinkos.

45. Duomenų teikimo periodiškumas – ne rečiau kaip įvykus Sąlygų 2 priede nurodytam įvykiui.

46. Duomenys teikiami šifruotais ryšio kanalais naudojant ESPBI IS portalo programinę įrangą.

**XII SKYRIUS**

**BAIGIAMOSIOS NUOSTATOS**

47. Pasikeitus Sutartyje nurodytoms teisės aktų nuostatoms, Sutartis nekeičiama, o taikomos aktualios teisės aktų redakcijos.

48. Sutarties pakeitimai, papildymai yra neatskiriamos šios Sutarties dalys.

49. Jei pranešimas siunčiamas elektroniniu paštu, laikoma, kad jį Šalis gavo tą pačią dieną, jei jis buvo išsiųstas darbo dieną iki darbo valandų pabaigos, arba kitą darbo dieną, jei jis buvo išsiųstas nedarbo dieną arba pasibaigus darbo valandoms. Jei pranešimas siunčiamas paštu, laikoma, kad jį adresatas gavo po 5 (penkių) darbo dienų nuo išsiuntimo.

50. Sutartis sudaryta dviem egzemplioriais, turinčiais vienodą juridinę galią, po vieną egzempliorių kiekvienai Šaliai. Kai Sutartį Šalys pasirašo kvalifikuotais elektroniniais parašais, pasirašomas 1 (vienas) elektroninis Sutarties egzempliorius, kuriuo Šalys pasidalina elektroninių ryšių priemonėmis.

51. Asmenų, atsakingų už duomenų perdavimą ir gavimą, kontaktiniai duomenys:

51.1. SPĮ įsipareigoja sudaryti įstaigos vadovo parašu ir antspaudu patvirtintą asmenų, atsakingų už Sutarties organizacinių ir techninių klausimų įgyvendinimą, sąrašą jame nurodant šių asmenų kontaktinę informaciją: pareigas, vardą, pavardę, asmens kodą (tik už techninius klausimus atsakingų asmenų), el. pašto adresą, telefono numerį. SPĮ privalo saugoti šio dokumento originalą, o skenuotą dokumento kopiją Registrų centrui pateikti elektroniniu paštu, Sutarties XIII skyriuje „Šalių rekvizitai ir parašai“ nurodytais kontaktiniais adresais. Pasikeitus atsakingiems asmenims, jų kontaktinei informacijai, SPĮ sąrašą turi nedelsdama atnaujinti, o informaciją apie pasikeitimus ne vėliau kaip per 1 darbo dieną pateikti Registrų centrui el. p. e.sveikata@registrucentras.lt.

51.2. Registrų centro atsakingų asmenų kontaktiniai duomenys yra pateikti interneto svetainėje www.esveikata.lt/kontaktai.

###### XIII SKYRIUS

###### ŠALIŲ REKVIZITAI IR PARAŠAI

|  |  |
| --- | --- |
| **Valstybės įmonė Registrų centras**Juridinio asmens kodas 124110246Buveinė Studentų g. 39, LT-08106 Vilnius Tel. +370 5 262 2222 El. paštas versloklientai@registrucentras.lt Su ESPBI IS susijusiais administravimo klausimais prašome susisiekti:El. p. e.sveikata@registrucentras.lt Tel. +370 5 236 4577Nuotolinio konsultavimo skyriaus vadovė Jurgita Jakeliūnaitė\_\_\_\_\_\_\_\_\_\_\_\_\_\_\_\_\_\_\_\_\_\_ (Parašas, data)A.V. | Juridinio asmens pavadinimas [įveskite SPĮ pavadinimą]Juridinio asmens kodas [įveskite SPĮ juridinio asmens kodą]Korespondencijos adresas [įveskite korespondencijos adresą]Kontaktinis telefonas [nurodykite telefono numerį]Elektroninio pašto adresas [įveskite el. pašto adresą][įveskite SPĮ atstovo (sutartį pasirašančio asmens) pareigas, vardą, pavardę]\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(Parašas, data)A.V.\*\*Tvirtinama juridinio asmens antspaudu, kai pareiga turėti antspaudą nustatyta juridinio asmens steigimo dokumentuose ar teisės akte. |